***Ieinteresētajiem piegādātājiem***

***Jautājumi un atbildes par iepirkuma procedūru “Ēdināšanas pakalpojumu nodrošināšana Ķekavas novada izglītības iestādēs” (ID Nr.ĶND/2014/24):***

1. Pielikumā Nr.5 ir dotas ēdienkartes formas, kurā launagam un brokastīm jānorāda enerģijas un uzturvielu dienas normas saskaņā ar MK 13.03.2012 noteikumiem Nr.172, sakiet kas tur jānorāda, jo vadoties pēc MK noteikumiem Nr. 172 punktā - 3 ir norāde, ka ēdināšana internātskolās ir jāorganizē tā, lai uzturvielas un enerģija pa ēdienreizēm tiktu sadalīta fizioloģiski pareizi, brokastīs uzņemot 25-30%, pusdienās 35%, launagā vai otrajās brokastīs 10-15% un vakariņās 20-25% no dienas normas. Vai mums veicot ierakstu ēdienkartes formā, jāvadās pēc šī sadalījuma vai nē?
2. Tāpat 4.LOTE Daugmales pamatskola vienas dienas ēdienkarte viena pirmskolas grupa bērna (1.5-2 gadi) un (3-6 gadi) ēdināšanai dotajā ēdienkartes formā tiek atsevišķi izdalītas brokastis, pusdienas un launags, bet vadoties pēc grozījumiem MK 2012.gada 13.marta noteikumiem Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” enerģētiskās vērtības un uzturvielu normas izglītības iestādēm, kas īsteno pirmsskolas izglītības programmas līdz 12 stundām dienā ir kopēja tabula, kas neparedz vairs ēdienreižu izdalīšanu:

|  |  |  |  |  |  |
| --- | --- | --- | --- | --- | --- |
| Vecums (gadi) | Vienas dienas vidējā enerģētiskā vērtība nedēļā (kcal) | Enerģētiskās vērtības varietāte ikdienā (kcal) | Olbaltumvielas (g) | Tauki (g) | Ogļhidrāti (g) |
| 1–2 | 1008 | 921–1099 | 36–42 | 33–39 | 120–145 |
| 3–6 | 1350 | 1221–1487 | 39–48 | 45–55 | 165–200 |

Vai, izstrādājot iepirkumu, jāizdala enerģētiskās vērtības un uzturvielu normas pēc dotā parauga, vai tiks izstrādāta jauna ēdienkartes forma vadoties pēc grozījumiem MK noteikumiem Nr.172?

**Atbildot uz Jūsu jautājumiem, paskaidrojam sekojošo**:

Izstrādājot ēdienkartes jānorāda brokastu, pusdienu un launagu komplekti saskaņā ar Ministru kabineta 2012.gada 13.marta noteikumiem Nr. 172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” (turpmāk – Noteikumi). Noteikumi nosaka enerģētiskās vērtības un uzturvielu normas izglītības iestādēm, kas īsteno pirmsskolas izglītības programmas līdz 12 stundām dienā, tie neatceļ ēdienreižu izdalīšanu, bet gan nosaka kopējo enerģētisko vērtību aprēķināšanu dienā kopā pa atbilstošām vecuma grupām, tas nenozīmē, ka sastādot pirmskolas izglītības iestāžu ēdienkarti vairs neizdala brokastis, pusdienas un launagu.

Kopējai dienas enerģētiskās vērtības aprēķināšanai jāvadās pēc Noteikumu dotās tabulas, ka arī ņemot vērā Noteikumu 1.pielikuma 2.punktu “ēdināšanu izglītības iestādē organizē tā, lai uzturvielas un enerģētiskā vērtība pa ēdienreizēm tiktu sadalīta fizioloģiski pareizi”.

Neizdalot atsevišķi ēdienreizes nav iespējams objektīvi izvērtēt to atbilstību Noteikumu 1.pielikuma 1. un 2.punktam, kam nav tiešas saistības ar internātskolām, kā norādīts 1.jautājumā.